Baba agter erf gevind, polisie vra hulpDie baba. Foto: Verskaf. Die polisie in Stutterheim in die Oos-kaap het die hulp van die publiek gevra om die ma van ŉ pasgebore baba op te spoor. Kapt. Siphokazi Mawisa, woordvoerder van die polisie, het gesê die babaseuntjie is Sondagmiddag omstreeks 16:50 agter ŉ huis in Vriesstraat in Stutterheim gevind. “Die inwoners van die huis het ŉ baba hoor huil en gaan ondersoek instel. Hulle het die seuntjie langs hul erf aangetref en die polisie gebel,” het Mawisa gesê. Die baba is per ambulans na ŉ nabygeleë hospitaal geneem en word tans daar gehou. ŉ Saak van kinderverwaarlosing word deur die polisie ondersoek. Die polisie het enigiemand met inligting oor die voorval gevra om die Stutterheim-polisie by 043 683 1996 te kontak.